ЛОКАЛНИ АКЦИОНИ ПЛАН ЗА РОДНУ РАВНОПРАВНОСТ ГРАДА ВРШЦА

за период 2025 – 2027. године

1. УВОД

У складу са обавезама које проистичу из Закона о родној равноправности, град Вршац оформио је Радну групу за израду Локалног акционог плана за родну равноправност града Вршца за период 2024-2026. године, Решење о образовању Координационог тела за израду Локалног акционог плана за родну равноправност. 01.октобра 2024. године.

Поред тога, град Вршац је испунио обавезе из Закона о родној равноправности и то:

* Одређено је лице задужено за родну равноправност у граду Вршцу, oдлуком о одређивању лица задуженог за родну равноправност бр. 011-101/2022-IV од 13.12. 2022. године;
* Скупштина града Вршца донела је одлуку о оснивању Савета за родну равноправност бр. 011-47/2023-II-01 од 23. јуна 2023. године;
* Скупштина града Вршца донела је одлуку о именовању Комисије за родну равноправност бр. 02-12/2021- II-01од 25. марта 2021. године;

Имајући у виду да је процес израде Локалног акционог плана трајао до краја

новембра 2024. године, Локални акциони план за родну равноправност, у складу са законским одредбама, доноси се за период 2025 – 2027. година.

|  |
| --- |
| Граматичка употреба мушког или женског рода у променљивим речима у вези са занимањима, звањима и именовањима, односи се на мушкарце и жене, без дискриминације. |

1. МЕЂУНАРОДНИ И НАЦИОНАЛНИ ЗАКОНСКИ ОКВИР РОДНЕ РАВНОПРАВНОСТИ

Законодавни оквир за израду Локалног акционог плана за родну равноправност (у даљем тексту: ЛАП) чине међународни ратификовани уговори и национални прописи о родној равноправности и забрани дискриминације, као и Закон о планском систему са пратећим подзаконским документима.

## Међународни правни оквир родне равноправности

Међународни правни оквир у области родне равноправности и заштите жена од дискриминације чине међународни уговори о људским правима, који гарантују право на равноправност и недискриминацију. Универзални међународни антидискриминациони правни оквир чине конвенције Уједињених нација (УН) о људским правима и забрани дискриминације, и то: Универзална декларација о људским правима (1948);[[1]](#footnote-2) Међународни пакт о грађанским и политичким правима (1966);[[2]](#footnote-3) Међународни пакт о економским, социјалним и културним правима (1966);[[3]](#footnote-4) Међународна конвенција о укидању свих облика расне дискриминације (1965);[[4]](#footnote-5) Конвенција Уједињених нација о укидању свих облика дискриминације жена (1979);[[5]](#footnote-6) Конвенција Уједињених нација о правима детета (1989)[[6]](#footnote-7) и Конвенција о правима особа са инвалидитетом (2006).[[7]](#footnote-8)

Конвенција Уједињених нација о укидању свих облика дискриминације жена (CEDAW) најважнији је универзални документ о правима жена, а њен општи оквир чине остваривање суштинске једнакости жена и мушкараца, забрана дискриминације жена и обавезе држава потписница. У циљу постизања стварне равноправности (*de iure* и *de facto* једнакости), неопходно је препознати разлике између жена и мушкараца, уважити ове разлике и мењати окружења у којима су жене у неповољнијем положају у односу на мушкарце и стварати услове за једнаке могућности, једнак приступ и једнаке резултате за жене и мушкарце.

На регионалном нивоу, за Србију су значајни документи Савета Европе[[8]](#footnote-9) о људским правима, недискриминацији и родној равноправности, и то: Европска конвенција за заштиту људских права и основних слобода (1950) која је најважнији регионални документ о људским правима. Овом конвенцијом је забрањена дискриминација у уживању права и слобода гарантованих конвенцијом по било ком основу,[[9]](#footnote-10) док је Протоколом бр. 12 (2000) уз конвенцију омогућено да се заштита од дискриминације може тражити у вези са кршењем било ког права које је гарантовано националним законодавством. Надаље, Конвенција Савета Европе о спречавању и борби против насиља над женама и насиља у породици (Истанбулска конвенција, 2011)[[10]](#footnote-11)донета је са циљем успостављања нулте толеранције на насиље према женама и насиље у породици, као и да допринесе сузбијању свих облика дискриминације према женама и промовише суштинску једнакост жена и мушкараца. Насиље према женама означава се као кршење људских права и облик дискриминације жена. На крају, за локалне самоуправе је важна и Европска Повеља о родној равноправности на локалном нивоу (2006).[[11]](#footnote-12)

## Национални законодавни оквир родне равноправности

Национални правни оквир забране дискриминације и родне равноправности у Републици Србији солидно је развијен и у великој мери усаглашен са међународним стандардима. Уставом Републике Србије[[12]](#footnote-13) забрањена је дискриминација и прописано је да су пред Уставом и законом сви једнаки, као и да свако има право на једнаку законску заштиту, без дискриминације.[[13]](#footnote-14) Забрањена је свака дискриминација, непосредна или посредна, по било ком основу, а нарочито по основу расе, пола, националне припадности, друштвеног порекла, рођења, вероисповести, политичког или другог уверења, имовног стања, културе, језика, старости и психичког или физичког инвалидитета.[[14]](#footnote-15) Са аспекта положаја жена, веома је важно што је Уставом изричито прописано да се не сматрају дискриминацијом посебне мере које Република Србија може увести ради постизања пуне равноправности лица или групе лица која су у суштински неједнаком положају са другим грађанима.[[15]](#footnote-16) Уставом Републике Србије прописано је да држава јемчи равноправност жена и мушкараца и развија политику једнаких могућности.[[16]](#footnote-17)

Законом о забрани дискриминације[[17]](#footnote-18) уређена је општа забрана дискриминације, облици и случајеви дискриминације, као и поступци заштите од дискриминације. Прописани облици дискриминације су непосредна и посредна дискриминација, повреда начела једнаких права и обавеза, позивање на одговорност, удруживање ради вршења дискриминације, говор мржње и узнемиравање, понижавајуће поступање и полно и родно узнемиравање и навођење на дискриминацију.[[18]](#footnote-19) Као посебни случајеви дискриминације,[[19]](#footnote-20) између осталог, прописани су дискриминација на основу пола, рода и родног идентитета,[[20]](#footnote-21) која постоји ако се поступа противно начелу родне равноправности, односно, начелу поштовања једнаких права и слобода жена и мушкараца у политичком, економском, културном и другом аспекту јавног, професионалног, приватног и породичног живота. Забрањено је ускраћивање права или јавно или прикривено признавање погодности у односу на пол, односно, род и родни идентитет или због промене пола, односно, прилагођавања пола родном идентитету, као и због трудноће, породиљског одсуства, одсуства ради неге детета или посебне неге детета.Забрањено је и физичко и друго насиље, експлоатација, изражавање мржње, омаловажавање, уцењивање и узнемиравање с обзиром на пол, односно, род и родни идентитет, као и јавно заговарање, подржавање и поступање у складу са предрасудама, обичајима и другим друштвеним обрасцима понашања који су засновани на идеји подређености или надређености полова, односно, стереотипних улога полова.

Законом о родној равноправности[[21]](#footnote-22) прописане су мере политике за остваривање и унапређивање родне равноправности, врсте планских аката у области родне равноправности и начин извештавања о њиховој реализацији, институционални оквир за остваривање родне равноправности, надзор над применом закона и друга питања од значаја за остваривање и унапређивање родне равноправности.

Родна равноправност подразумева једнака права, одговорности и могућности, равномерно учешће и уравнотежену заступљеност жена и мушкараца у свим областима друштвеног живота, једнаке могућности за остваривање права и слобода, коришћење личних знања и способности за лични развој и развој друштва, једнаке могућности и права у приступу робама и услугама, као и остваривање једнаке користи од резултата рада, уз уважавање биолошких, друштвених и културолошки формираних разлика између мушкараца и жена и различитих интереса, потреба и приоритета жена и мушкараца приликом доношења јавних и других политика и одлучивања о правима, обавезама и на закону заснованим одредбама, као и уставним одредбама. Законом је операционализован процес увођења родне перспективе прописивањем обавезе усвајања посебних мера, родно одговорног буџетирања, прикупљања родно сензитивних података и усвајања планских аката. Између осталог, утврђена је обавеза усвајања националне стратегије и акционог плана за родну равноправност, акционог плана за родну равноправност јединице територијалне аутономије и јединица локалне самоуправе, обавеза органа јавне власти и послодаваца да у своје планове и програме рада унесу део о родној равноправности, као и обавеза усвајања плана управљања ризицима од повреде принципа родне равноправности.

Законом о родној равноправности прописано је да се у јединици локалне самоуправе образују тела за родну равноправност и то: 1) *комисија за родну равноправност* у скупштини јединице локалне самоуправе, као стално радно тело скупштине, које чине одборници, а све акте који се упућују скупштини разматра из родне перспективе и 2) *савет за родну равноправност* који се образује у органима управе јединице локалне самоуправе, а чине га именована или постављена лица, представници установа, органа и организација у областима значајним за родну равноправност и спречавање и сузбијање родно заснованог насиља, прати стање у области родне равноправности, иницира и предлаже мере за унапређење родне равноправности. У раду савета обавезно учествују и лица задужена за родну равноправност у органима управе јединице локалне самоуправе, која тим саветима пружају стручну и административно-техничку подршку у раду.

Ова тела за родну равноправност сарађују међусобно као и са свим другим телима за родну равноправност на нивоу јединице локалне самоуправе, аутономне покрајине и Републике Србије. Актима скупштине јединице локалне самоуправе ближе се уређују избор, надлежности и начин рада тела за родну равноправност.[[22]](#footnote-23) Поред тога, органи јавне власти који имају више од 50 запослених и радно ангажованих лица, дужни су да из реда својих запослених одреде лице задужено за родну равноправност у складу са својим актом о унутрашњем уређењу и систематизацији радних места.[[23]](#footnote-24) Законом су прописане обавезе лица задуженог за родну равноправност, као и да ова лица морају бити обучена за обављање наведених послова.[[24]](#footnote-25)

Треба указати да је на основу неколико иницијатива, које су се углавном односиле на употребу родно осетљивог језика, Уставни суд је 28. јуна 2024. године донео решење[[25]](#footnote-26) којим је покренуо поступак за утврђивање неуставности Закона о родној равноправности и донео привремену меру којом обуставља извршења појединачног акта или радње предузете на основу закона, до доношења коначне одлуке Уставног суда. Међутим, ово није од утицаја на израду Локалног акционог плана за родну равноправност, имајући у виду да је у питању општи акт.

Надаље, Законом о планском систему[[26]](#footnote-27) уређује се плански систем Републике Србије, односно, управљање системом јавних политика.[[27]](#footnote-28) Документ јавних политика јесте плански документ којим учесници у планском систему, у складу са својим надлежностима, утврђују или разрађују већ утврђене јавне политике. Врсте докумената јавних политика јесу: 1) стратегија; 2) програм; 3) концепт политике и 4) акциони план.[[28]](#footnote-29) Акциони план је документ јавне политике највишег нивоа детаљности, којим се разрађују стратегија или програм, у циљу управљања динамиком спровођења мера јавних политика које доприносе остваривању посебних циљева стратегије, односно програма. Акциони план садржи следеће обавезне елементе:[[29]](#footnote-30) 1) опште и посебне циљеве преузете из стратегије, односно, програма који разрађује; 2) мере и активности за постизање општих и посебних циљева стратегије, односно програма, уз навођење пројеката ако се мере и/или активности спроводе кроз пројекте; 3) институције партнере одговорне за спровођење мера и активности, као и институцију носиоца која је одговорна за праћење спровођења и извештавање о спровођењу стратегије, односно програма који акциони план разрађује; 4) рок за завршетак предвиђених мера и активности; 5) потребна средства за спровођење мера, уз навођење извора финансирања за обезбеђена средства; 6) показатеље учинака на нивоу мера јавних политика, а по потреби и на нивоу активности; 7) информације о прописима које би требало донети, односно, изменити како би се реализовале мере јавне политике и 8) друге елементе прописане подзаконским актом Владе.

Према Закону о локалној самоуправи,[[30]](#footnote-31) локална самоуправа је право грађана да непосредно и преко слободно изабраних представника управљају јавним пословима од непосредног, заједничког и општег интереса за локално становништво, као и право и обавеза органа локалне самоуправе да у складу са законом, планирају, уређују и управљају јавним пословима који су у њиховој надлежности и од интереса за локално становништво.[[31]](#footnote-32) У вршењу своје надлежности, јединица локалне самоуправе доноси прописе самостално, у складу са својим правима и дужностима утврђеним Уставом, законом, другим прописом и статутом.[[32]](#footnote-33) У надлежности је јединице локалне самоуправе да се стара о остваривању, заштити и унапређењу људских и мањинских права и родној равноправности.[[33]](#footnote-34)

Родна анализа је саставни део процеса увођења родно одговорног буџетирања у Републици Србији, које је дефинисано Законом о буџетском систему.[[34]](#footnote-35) Према одредбама овог закона, родно одговорно буџетирање представља увођење принципа родне равноправности у буџетски процес, што подразумева родну анализу буџета и реструктурирање прихода и расхода са циљем унапређења родне равноправности. [[35]](#footnote-36) Родна равноправност је један од циљева буџетског система, па је прописано да буџетски систем, између осталог, треба да оствари алокацијску ефикасност која подразумева распоређивање средстава буџета са циљем унапређења родне равноправности.[[36]](#footnote-37) Ово се односи на све нивое – републички, покрајински и локални, а обавезује и директне и индиректне буџетске кориснике.

Локални акциони план за родну равноправност града Вршца израђен је уз пуно поштовање међународног и националног правног оквира забране дискриминације и родне равноправности.

1. ПРОЦЕС ИЗРАДЕ ЛОКАЛНОГ АКЦИОНОГ ПЛАНА

Градска управа Вршац, одлуком број: 405-72/2024-IV-09 од 15. маја 2024. године, објавила је позив за прикупљање понуда за набавку израда Локалног акционог плана за родну равноправност Града Вршца за период од 2024. до 2026. године.

У периоду од августа до краја новембра 2024. године, у току израде Локалног акционог плана за родну равноправност, предузете су следеће активности:

* Формирано је Координационо тело за израду Локалног акционог плана за родну равноправност за период 2024-2026. године, Решењем Градског већа од 01.октобра 2024. године. Координационо тело се састоји од 10 чланова
* Одржан је иницијални састанак са представницима/цама локалне самоуправе и експерткињама FemPlatz-a, 30. августа 2024. године, на коме је успостављен оквирни договор у вези са израдом ЛАП-а, посебно договор у вези са достављањем података неопходних за израду ЛАП-а;
* Израђен је онлајн упитник, који је био постављен на интернет презентацији града Вршца у периоду од 25. септембра до 10.октобра 2024. године;
* Упитник је у истом периоду био доступан у штампаном облику у просторијама Центра за социјални рад града Вршца и Дома здравља града Вршца.;
* Резултати упитника су интегрисани у текст локалног акционог плана. Питања обухваћена упитником односила су се на задовољство животом у граду, запошљавање жена, образовање, здравље жене, култура и спорт, безбедност жена, политичка партиципација и одлучивање. Упитник је испунило укупно 84 женe. Најмлађа испитаница је имала 16, а најстарија 70 година. Њих 64,3% живи у граду, док је село као место становања навело 35,7% испитаница. Највећи број испитаница има средњу стручну спрему (38,6%) и њих 66,6% је запослено.

Подаци неопходни за израду ЛАП-а добијени су од надлежних институција у локалној самоуправи, као и из других доступних извора. Поред тога, подаци су прикупљени кроз анкету са женама, а резултати истраживања представљају подлогу за планирање мера и активности Локалног акционог плана за родну равноправност града Вршца.

Нацрт ЛАП-а објављен је на сајту града Вршца са упутством о начину достављања писаних коментара. Јавна расправа о нацрту ЛАП за РР трајала је од ЏЏЏ 2024. године до ЏЏЏ 202. године.

1. АНАЛИЗА СТАЊА

Град Вршац административно припада Jужнобанатском управном округу и смештен је уз сам руб Панонске низије, у близини границе са Румунијом. Налази се на просечној надморској висини од 118 m, док је надморска висина у центру града 94 m. Вршац је удаљен од Београда 84 km, а од границе са Румунијом свега 14 km. Суседне општине су му Бела Црква, Ковин, Алибунар и Пландиште, а са источне и североисточне стране су румунски окрузи Caras-Severin и Timis.



Град Вршац лежи у подножју Вршачких планина. Атипичне је рељефне структуре за регион Војводине. Највиши врх је Гудурички врх са 641 m, који је уједно и највиши врх у Војводини. У непосредној близини Вршца налазе се депресије Великог и Малог рита, поточне долине, лесне заравни, а осим тога, у близини се налази и Специјални резерват природе Делиблатска пешчара, једно од највећих пешчаних пространстава у Европи. Вршац одликује добра повезаност са околним местима, као и градовима у овом делу Војводине, како у друмском тако и железничком саобраћају. На три километра од центра града налази се Пилотска академија ЈАТ-а, а у оквиру ње и аеродром за мање авионе и авио-такси. Значајнија предност Вршца је изузетно стратешко повољна географско-саобраћајна локација, јер се општина налази на важном међународном путном правцу Е-70, који спаја два паневропска коридора (X и IV).

Општину чини град Вршац са 23 насељена места: Ватин, Велико Средиште, Војводинци, Влајковац, Вршачки Ритови, Гудурица, Загајица, Избиште, Јабланка, Куштиљ, Мали Жам, Мало Средиште, Марковац, Месић, Орешац, Павлиш, Парта, Потпорањ, Ритишево, Сочица, Стража, Уљма и Шушара.[[37]](#footnote-38) Простире се на површини од 800 km², што га чини једном од највећих општина у Војводини, а на том простору живи 45.462 становника са просечном густином насељености од 56 становника/km². Вршац спада у I групу општина према степену развијености (изнад републичког просека).[[38]](#footnote-39)

Вршачки предео је прилично сиромашан водотоковима природног порекла. Једина река је Караш, који извире у Румунији и протиче недалеко од Вршца. Месић, највећи од неколико потока, извире у брдима изнад истоименог села и протиче кроз сам град. Највећи је канал Дунав-Тиса-Дунав, који пролази на око десетак километара од Вршца. У самом граду је вештачко језеро које је уређено као градско купалиште, а у близини, у Великом риту постоји рибњак површине 965 ha, познат и као станиште великог броја барских птица и друге дивљачи. Ваздушна струјања чини седам ветрова и активна су 271 дан у години. Посебну специфичност Вршцу даје кошава, снажан југоисточни ветар, променљиве брзине која се креће од 18 до 40 km/h, а удари су понекад 140 и више km/h. Од укупне површине територије општине Вршац 80% заузимају пољопривредне површине. Вршац обилује квалитетним земљиштем што га са свим осталим условима чини посебно погодним за развој виноградарства и воћарства. Виноградарство је једна од најзначајнијих грана пољопривреде Вршца.[[39]](#footnote-40)

## 4.1. Демографски показатељи и развој

Подручје Вршца карактерише веома разнолика национална структура настала као последица честих миграционих кретања, узрокованих многим историјским околностима. Данас на територији града Вршца живе припадници преко 20 националности. Oд укупног броја становника, већинско становништво чине Срби (32.770), Румуни (4.178), Роми (1.703), Мађари (1.571), као и Албанци, Бугари, Македонци, Власи, Словаци, Хрвати и Немци. Град Вршац са насељеним местима има 45.462 становника, од чега је 23.580 жена и 21.882 мушкарца. Разлика у броју мушкараца и жена видљива је у граду, док је у насељеним местима нема или је веома мала.[[40]](#footnote-41)

У периоду између три пописа, од 2002. до 2022. године, укупан број становника се смањио за 8.907, при чему је број занемарљив у периоду 2002-2011. године (206), док је у последњих 11 година 8.701 становника мање. Негативан природни прираштај и миграције допринели су да се број становника смањи за скоро 20% у овом периоду.

|  |  |  |  |
| --- | --- | --- | --- |
|  | **2002.** | **2011.** | **2022.** |
| **Број становника** | 54.369 | 54.163 | 45.462 |

Табела 1: Подаци из Пописа становништва

У периоду од 2020. до 2022. године подаци о унутрашњим миграцијама показују да се у Вршац доселило 1.753 људи, а одселило 1.938.

|  |  |
| --- | --- |
|  | **2023.** |
| **Број становника** | 45.462 |
| **Живорођени (на 1000 становника)** | 9 |
| **Умрли (на 1000 становника)** | 16 |
| **Природни прираштај (на 1000 становника)** | -7 |
| **Умрла одојчад (на 1000 живорођених)** | 9,76 |

Табела 2: Подаци из виталне статистике РЗС[[41]](#footnote-42)

Просечна старост становништва је 44 године, а очекивано трајање живота живорођених је 74 године. У Вршцу је 59% становништва старости између 18 и 64 године, 23% је старије од 65 година, а само 18% је млађе од 17 година.[[42]](#footnote-43)

|  |  |  |  |  |
| --- | --- | --- | --- | --- |
|  | **2022** |  | **2023** |  |
|  | **Ж** | **М** | **Ж** | **М** |
| **Деца до 6 година** **(предшколски узраст)** | 1.459 | 1.509 | 1.436 | 1.513 |
| **Деца старости 7─14 година (узраст основне школе)** | 1.785 | 1.876 | 1.771 | 1.830 |
| **Деца старости 15─18 година (узраст средње школе)** | 972 | 984 | 974 | 983 |
| **Деца старости 0─17 година** | 3.987 | 4.115 | 3.945 | 4.077 |
| **Број младих (15─29 година)** | 3.411 |  | 3.370 |  |
| **Радни контингент становништва (15─64 година)** | 14.353 | 14.181 | 14.154 | 14.026 |
| **Укупан број становника** | 23.635 | 21.942 | 23.413 | 21.768 |

Табела 3: Становништво према старости и полу [[43]](#footnote-44)

Мале су разлике у структури домаћинстава у градским и осталим насељима у Вршцу. Највише је једночланих и двочланих породица, док се разлика уочава код породица од шест и више чланова, које су бројније у осталим насељима.

|  |  |  |
| --- | --- | --- |
| **Домаћинства према броју чланова** | **Градска насеља** | **Остала насеља** |
| **Једночлана и двочлана** | 58% | 55% |
| **Трочлана** | 19% | 16% |
| **Четворочлана и петочлана** | 20% | 21% |
| **Више од шест чланова** | 3% | 8% |

Табела 4: Домаћинства према броју чланова и типу насеља [[44]](#footnote-45)

Највећи број породица са децом у 2022. години има једно (57,4%) или двоје деце (33,7%), следе породице са троје деце (6,7%), док породице са више од троје деце чине око 2,1%.[[45]](#footnote-46)

По питању економске активности, у Вршцу су нето зараде у просеку око 5% мање од просека у Републици Србији.

|  |  |  |
| --- | --- | --- |
| **Просечна зарада** | **Република Србија** | **Вршац** |
| **јун 2023** | 83.781 | 78.003 |
| **јун 2024** | 95.804 | 88.816 |
| **просек 2023** |  86.007 | 82.212 |

Табела 5: Кретање просечних зарада у Вршцу и РС[[46]](#footnote-47)

Укупан број незапослених лица на територији Вршца, на дан 31. децембар 2023. године био је 2.522, од тога је 1.157 жена.

## 4.2. Образовање

На територији Вршца у оквиру јавног система образовања и васпитања постоји: једна предшколска установа, 12 основних школа, једна музичка школа и једна специјална школа, која поред основног образовања има и одељења средњег образовања, четири средње школе; Висока струковна васпитачка и медицинска школа са студијским програмима на српском, румунском и ромском језику, једно одељење Учитељског факултета из Београда и Тренинг центар Ваздухопловне академије за обуку (пилота, механичара, контролора лета).

Образовна структура становништва општине Вршац старијег од 15 година, према Попису из 2022. године, показује разлике између жена и мушкараца, посебно у погледу најнижег нивоа образовања и у погледу средње стручне спреме. За 3% је више жена које се уопште нису школовале или немају завршену основну школу у односу на мушкарце, а 8% је мање жена које су завршиле средњу школу. Жена које имају вишу или високу стручну спрему је више од мушкараца. Вршац има 388 неписмених особа, од тога 253 жене, а међу њима 120 је старије од 65 година. Од укупног броја становника старијих од 10 година, неписмено је 1,9%, од чега је 1,2% жена. Две трећине неписмених лица живи у сеоским насељима.[[47]](#footnote-48)

|  |  |  |
| --- | --- | --- |
| **Ниво образовања** | **Жене** | **Мушкарци** |
| Без образовања и непотпуна основна школа | 7% | 5% |
| Основна школа | 20% | 18% |
| Средња школа | 49% | 57% |
| Више и високо образовање | 21% | 18% |

Табела 6: Образовање жена и мушкараца у Вршцу [[48]](#footnote-49)

Предшколско васпитање и образовање на територији Вршца остварује се за децу узраста од једне године до поласка у школу у јавним предшколским установама. Предшколским васпитањем и образовањем се бави Предшколска установа „Чаролија“, која своју делатност обавља у 22 објеката, од којих је 10 граду, а остали објекти су у насељеним местима. Предшколску установу уписало је 1.132 детета, 575 дечака и 557 девојчица у 2024. години.[[49]](#footnote-50)

Обухват деце узраста од 0-3 године предшколским васпитањем и образовањем је 24% док обухват деце узраста од 3 године до поласка у припремни предшколски програм (ППП) износи 55,9%. Ово је знатно ниже од републичког просека који је 39%, односно, 69,9%. Капацитет предшколског образовања у Вршцу задовољава потребе становништва. У 2021. години није било уписане деце преко капацитета установа, нити је било деце која нису примљена због попуњености капацитета. По питању плаћања трошкова предшколског образовања у 2020. години, 22% родитеља није плаћало трошкове, 7% је плаћало регресирану цену, док је 71% родитеља плаћало пуну цену.

Нето стопа обухвата основним образовањем у 2023. години износи 97,8% што је мало више од републичког просека (96,9%), али овај податак није разврстан по полу. Стопа одустајања од школовања у основном образовању износи 0,2%. У 2022. години основну школу је у општини Вршац похађало 1.798 ученика од првог до четвртог разреда и 1.827 ученика виших разреда, што је укупно 3.625 ученика.[[50]](#footnote-51) Основне школе у Вршцу у 2024. години похађа укупно 3.543 ученика, од чега је 1.810 дечака и 1.733 девојчице, док је 49 деце са сметњама у развоју у основном образовању.

У Вршцу има 12 основних школа са 15 подручних одељења. У самом граду је пет основних школа: „Вук Караџић“, „Јован Стерија Поповић“, „Олга Петров Радишић“, „Младост“ и „Паја Јовановић“, а по једна у насељеним местима Павлиш, Гудурица, Велико Средиште, Куштиљ, Уљма и Избиште, док у Марковцу ради истурено одељење основне школе из Гудурице (до четвртог разреда). ШОСО „Јелена Варјашки“ бави се основним и средњим образовањем деце са сметњама у развоју. [[51]](#footnote-52) Постоји и Основна музичка школа „Јосиф Маринковић“, у којој се настава организује за образовне профиле: музички извођач у оквиру вокално - инструменталног одсека и музички извођач џез музике у оквиру џез одсека.[[52]](#footnote-53)

У Вршцу постоје четири средње школе, које у 2024. години похађа 2.162 ученика, од чега је 1.128 девојчица, а 1.034 дечака. Ученика са сметњама у развоју има укупно 45. Гимназија „Борислав Петров Браца” има четири смера: природно-математички који је у школској 2024/25 уписао 28 ученика, друштвено-језички који је уписало 56 ученика, општи смер са наставом на румунском језику који је уписало 28 ученика и смер за ученике са посебним способностима за спорт који је уписало 20 ученика.[[53]](#footnote-54)

Школски центар „Никола Тесла“ образује седам профила, пет четворогодишњих (техничар електронике и аутоматике, техничар информационих технологија, машински техничар за компјутерско конструисање, техничар за компјутерско управљање (CNC) машина и финансијско-рачуноводствени техничар), са по 28 уписаних ученика по профилу и два трогодишња (бравар-заваривач и механичар моторних возила), са по 14 уписаних по профилу.[[54]](#footnote-55) Хемијско-медицинска школа образује четири профила у четворогодишњем трајању: техничар за хемијску и фармацеутску технологију и медицинска сестра-техничар, са по 56 уписаних ученика и техничар за дигиталну графику и интернет обликовање и фармацеутски техничар, са по 28 уписаних по профилу.[[55]](#footnote-56) Пољопоривредна школа образује девет профила, три четворогодишња (пољопривредни техничар, прехрамбено-биотехнолошки техничар и туристички техничар), са по 28 ученика по профилу и шест трогодишњих (оператер у прехрамбеној индустрији, руковалац пољопривредне технике, кувар, конобар, цвећар – вртлар и месар), са по 14 уписаних ученика по профилу.[[56]](#footnote-57)

Средњу музичку школу, смерове музички извођач класичне музике, као и музички извођач џез музике уписало је по 16 ученика. ШОСО „Јелена Варјашки“ у средњошколском трогодишњем образовању деце са сметњама у развоју образује помоћника картонажера, конфекцијског шивача, ручног ткача и фризера, а на свим смеровима уписано је по шест ученика.[[57]](#footnote-58)

Број ученика средњих школа константно се смањује, што показује и висока стопа одустајања од школовања у средњем образовању (3,4%). Подаци о броју девојчица и дечака уписаних у средње школе 2023. године показују да девојчице више уписују гимназију и четворогодишње смерове средњих школа (1099 девојчица и 887 дечака) док је мање девојчица у трогодишњим школама (41 девојчица и 131 дечак). Ови подаци показују родну сегрегацију у образовању, јер се васпитањем и социјализацијом дечаци и девојчице уче различитим родним улогама, што се касније рефлектује на избор школе и будуће професије.

Висока струковна васпитачка и медицинска школа са студијским програмима на српском, румунском и ромском језику образује у оквиру друштвено-хуманистичких наука: струковне васпитаче (три године на српском, румунском и ромском језику), васпитаче деце предшколског узраста (три године) и струковне мастер васпитаче (две године), а у оквиру медицинске науке: струковне медицинске сестре/техничаре (три године на српском језику). Ова школа има и једно одељење Учитељског факултета из Београда.[[58]](#footnote-59) У Вршцу постоји и тренинг центар Ваздухопловне академије за обуку пилота, механичара, контролора лета.

|  |
| --- |
| Образовна структура испитаница које су попуниле упитнике не одговара у потпуности општој статистици и обухвату нивоима образовања. Највише испитаница има средњу стручну спрему (38,6%), њих 19,3% има завршену основну школу, а без завршене основне школе је 3,6%. Завршену вишу школу има 15,7%, факултет 12% испитаница, док мастер или докторат има 10,8% испитаница. Ово показује да је у узорку испитаница већи број више и високо образованих жена него у општој популацији. |

## 4.3. Запошљавање

Према подацима Агенције за привредне регистре, у периоду 2020-2023. године у Вршцу је растао број запослених особа, са 14.584 у 2020. на 15.105 у 2023. години, док је истовремено опадао број незапослених особа, са 3.336 у 2020. на 2.522 у 2023. години. Ови подаци нису доступни разврстани по полу.[[59]](#footnote-60)

Укупан број незапослених лица на територији Вршца на дан 31. децембар 2023. године био је 2.522, од тога је 1.157 жена. Тада је евидентирано највише незапослених неквалификованих лица (979), следе они са средњом стручном спремом (710) и квалификовани (415). Незапослених са вишом и високом стручном спремом је 308. Од укупног броја незапослених, 55% чине лица старости између 30 и 54 године, 24% су старији од 55 година, а 21% је младих незапослених између 15 и 29 година. Незапослених жена је мање од мушкараца само у старосној категорији 15-29 година.[[60]](#footnote-61)

|  |  |  |
| --- | --- | --- |
| **2021** | **2022** | **2023** |
| **Ж** | **М** | **Ж** | **М** | **Ж** | **М** |
| 1.512 | 1.711 | 1.338 | 1.510 | 1.157 | 1.365 |

Табела 7: Регистровани незапослени по полу, НСЗ[[61]](#footnote-62)

У табели испод, представљени су подаци о незапослености и запошљавању у Вршцу, према подацима из билтена Националне службе за запошљавање за јул 2023. и јул 2024. године.

|  |  |  |  |  |  |
| --- | --- | --- | --- | --- | --- |
|  | **Незапослена лица** | **Новопријављени** | **Пријављене потребе за запошљавањем** | **Запослени са евиденције** |  |
| Укупно  | Жене | Укупно | Жене | Укупно | Неодређено | Одређено | Укупно | Жене |
| јул 2023. | 2.596 | 1.204 | 172 | 92 | 17 | 1 | 16 | 85 | 39 |
| јул 2024. | 2.353 | 1.052 | 132 | 67 | 74 | 2 | 72 | 103 | 53 |

Табела бр. 8: Незапосленост и запошљавање јул 2023. и јул 2024. године[[62]](#footnote-63)

|  |
| --- |
| Жене у Вршцу сматрају да је недостатак посла највећи проблем жена у њиховој заједници, а наводе и друге потешкоће у вези са запослењем, као што су мали број радних места, отежан проналазак посла, док као последицу незапослености наводе финансијску зависност.[[63]](#footnote-64) |

У 2012. години било је регистровано 2.853 пољопривредних газдинстава на територији Вршца. Жене су биле носитељке породичних пољопривредних газдинстава у 15%, а чиниле су 61% оних који су обављали пољопривредне активности на породичном газдинству. Само 11 жена било је стално запослено на комерцијалном газдинству правних лица.[[64]](#footnote-65) Први резултати Пописа пољопривреде 2023. године нису још комплетно доступни, али је одређене компарације могуће извршити.

|  |  |  |
| --- | --- | --- |
|  | **Чланови газдинства и стално запослени на газдинству** | **На породичном газдинству** |
|  | укупно | жене | мушкарци | укупно | жене | мушкарци |
| Попис 2012 | 6.077 | 2.275 | 3.802 | 5.696 | 2.222 | 3.474 |
| Попис 2023 | 4.464 | 1.500 | 2.964 | 4.132 | 1.432 | 2.700 |

Табела бр. 9: Чланови газдинства и стално запослени на газдинству према полу и правном статусу газдинства 2012[[65]](#footnote-66) и 2023. године[[66]](#footnote-67)

Између два Пописа пољопривреде у Вршцу дошло је до повећања броја жена које су носитељке газдинстава и сада је тај проценат око 28%. Промена је видљива и у томе што је смањен број жена, чланова породице које раде на газдинствима, у односу на мушкарце и у односу на претходни попис.

|  |  |  |
| --- | --- | --- |
|  | **Носилац газдинства** | **Чланови породице и рођаци који су радили на газдинству** |
|  | укупно | жене | мушкарци | укупно | жене | мушкарци |
| Попис 2012 | 2.712 | 417 | 2.295 | 2.965 | 1.803 | 1.162 |
| Попис 2023 | 2.306 | 671 | 1.835 | 1.818 | 960 | 858 |

Табела бр. 10: Чланови газдинства и стално запослени на породичном газдинству према полу 2012. и 2023. године

Као и код носитељки газдинстава, уочава се пораст жена које су управнице/менаџерке газдинстава, јер их је у 2012. години било око 15%, а 2023. око 22%.[[67]](#footnote-68)

|  |  |  |
| --- | --- | --- |
|  | **Годишње радне јединице, број** | **Управници/менаџери газдинства** |
|  |  | укупно | жене | мушкарци |
| Попис 2012 | 1.424 | 2.853 | 400 | 2.453 |
| Попис 2023 | 1.108 | 2.346 | 475 | 1.871 |

Табела бр. 11: Управници/менаџери на газдинствима 2012 и 2023. године

Највећа предузећа у Вршцу, према критеријуму пословних прихода, за 2021. годину су: Hemofarm AD, Fresenius medical care Srbija DOO, Swisslion DОО, Intertron DOO, Palladio Еast и ЈКП „Други октобар“. Активних привредних друштава у Вршцу у 2023. години било је 646, а активних предузетника 1.587.

|  |
| --- |
| Испитанице су углавном запослене (66,6%), док је незапослено њих 27,4%. Упитнике су попуниле и четири пензионерке и једна носитељка/чланица пољопривредног газдинства. Углавном су става да у Вршцу делимично постоје могућности за запошљавање жена (69,6%). Да постоји довољно могућности сматра њих 19%, док 11,4% сматра да те могућности не постоје. |

## 4.4. Социјалне и здравствене услуге

Права и услуге у социјалној заштити у регулисана су Одлуком о правима и услугама у социјалној заштити града Вршца, према којој Центар за социјални рад обавља послове из домена права и услуга из области социјалне заштите за које је надлежна локална самоуправа, а то су:

Права:

* право на једнократну помоћ (прибављање личне документације ради остваривања права у области социјалне заштите; задовољавања основних животних потреба (набавка намирница, огрева, хигијенски пакет); набавке лекова, медицинских помагала и помоћи у лечењу, набавке уџбеника и школског прибора за децу која се редовно школују; изласка младих из система социјалне заштите; изласка жртава насиља у породици из Прихватилишта; других ванредних ситуација, када се не може превазићи стање социјалне потребе);
* право на опрему корисника за смештај у установу или другу породицу;
* право на путне трошкове и исхрану пролазника;
* право на накнаду трошкова сахране;
* право на материјалну подршку – народна кухиња.

Услуге:

* дневне услуге (помоћ и нега у кући за одрасла и стара лица; услуге Клубова за старе, услуге личног пратиоца детета; клуб хранитеља; мобилни тим за хитне интервенције);
* саветодавне-терапијске и социјално-едукативне услуге (саветовалиште за брак и породицу и постпенална заштита);
* услуге подршке за самосталан живот (становање уз подршку за младе који се осамостаљују;услуге персоналне асистенције и камп за социјализацију и рехабилитацију деце из социјално угрожених породица);
* услуге смештаја - прихватна станица и прихватилиште;
* иновативне услуге (мобилне јединице за социјално укључивање Рома и Ромкиња, услуга сензорне интеграције и услуга превоза деце са инвалидитетом);
* остале услуге: (трошкови рада Комисије за процену потреба за пружање додатне образовне, здравствене или социјалне подршке детету или ученику и услуге социјалног рада везане за остваривање ових и других права утврђених законом и овом одлуком).[[68]](#footnote-69)

У Вршцу се делатношћу социјалне заштите, поред Центра за социјални рад бави и Покрајинска установа социјалне заштите – Геронтолошки центар. У току 2022. године, Центар за социјални рад Вршац имао је укупно 6.614 корисника (3.450 жена и 3.164 мушкарца). Удео корисника/ца социјалне заштите у укупној популацији у општини Вршац износи 14,5%, што је више од републичког просека (10,3%).[[69]](#footnote-70)

|  |  |  |
| --- | --- | --- |
| **Корисници по узрасту** | **Број корисника на активној евиденцији (01.01.2023. - 31.12.2023)** | **Број корисника на активној евиденцији 31.12.2023.** |
| М | Ж | Укупно | М | Ж | Укупно |
| **Деца (0-17)** | 959 | 996 | 1.955 | 554 | 429 | 983 |
| **Млади (18-25)** | 240 | 248 | 488 | 211 | 220 | 431 |
| **Одрасли (26-64)** | 1.078 | 1.232 | 2.310 | 942 | 1.232 | 2.174 |
| **Старији (65 и више)** | 286 | 424 | 710 | 273 | 305 | 578 |
| **Укупно** | **2.563** | **2.900** | **5.463** | **1.980** | **2.186** | **4.166** |

Табела бр. 12: Укупан број корисника у регистру ЦСР на активној евиденцији у 2023. према старости и полу[[70]](#footnote-71)

Током 2023. године у ЦСР града Вршца, посматрајући кретање укупног броја корисника по старосним структурама, уочава се смањење броја корисника у свим категоријама у односу на претходну годину. Ово смањење настало је због промене структуре становништва, веће смртности одраслих и старијих, промене места боравишта и запошљавања радно способних. У односу на број корисника услуга из претходне године у овом изештајном периоду је знатно повећан број услуга иако је број корисника смањен.

У табели испод представљени су одређени показатељи у вези са социјалном заштитом у Вршцу, упоређени са просеком у Републици Србији у 2023. години.

|  |  |  |
| --- | --- | --- |
|  | **Вршац** | **Република Србија** |
| Стопа деце која користе услуге смештаја (на 1000 деце) | 5,1 | 4,6 |
| Стопа деце у резиденцијалним установама (на 1000 деце) | 0,3 | 0,5 |
| Стопа деце у хранитељским породицама (на 1000 деце) | 4,9 | 4,1 |
| Удео корисника државних домова за старије који су старији од 65 година, у укупном броју старијих од 65 година (%) | 0,6 | 0,4 |
| Удео корисника новчане социјалне помоћи у укупној популацији (%) | 6,6 | 2,3 |
| Удео корисника дечијег додатка у укупној популацији деце (%) | 11,7 | 12,1 |
| Удео корисника увећаног дечијег додатка у укупној популацији деце (%) | 7,8 | 4,5 |
| Удео корисника увећаног додатка за негу и помоћ другог лица у укупној популацији (%) | 0,5 | 0,5 |

Табела 13: Одабрани показатељи социјалне заштите [[71]](#footnote-72)

Услугу додатка за помоћ и негу користи 411 особа са инвалидитетом, од чега су 223 жене. Број корисника смештених у установу социјалне заштите у 2023. години повећан је у односу на претходну годину, а овај број се константно повећава. У 2023. години, било је 170 особа смештених у установу социјалне заштите (од тога 95 жена), а у 2022. години било је 149 особа (од тога 63 жене). Повећан је број особа свих старосних група, као и број одраслих и старијих лица, занемарених особа и особа у ризику од занемаривања.

Новчану социјалну помоћ у 2023. години примало је 3.890 лица (2.044 жене) и тај број је смањен у односу на 2022. годину. Такође је смањен и број породица корисника новчане социјалне помоћи са 1.486 на 1.325 у периоду 2021-2023. године.

Број деце која се налазе у хранитељским породицама и установама социјалне заштите, а која су под сталним старатељством је 56 (33 девојчице) и смањен је за три корисника у односу на 2022. годину, а број деце без родитељског старања која су користила мере и облике заштите привременог старатељства је увећан у односу на претходну годину.

Број лица под сталним старатељством је смањен у односу на 2022. годину са 177 на 145, али је у извештајном периоду поднет велики број захтева за лишење пословне способности, али су поступци још увек у току. Повећана је заинтересованост старијих корисника за смештај у установу социјалне заштите, нарочито у Геронтолошки центар Вршац, због смањених могућности породица да брину о овим члановима своје породице. Смештај корисника у Геронтолошке центре одвија се редовно и нема корисника на листи чекања.

Мобилни тим за хитне интервенције ЦСР финансира се из буџета града Вршца и у њега су укључени сви стручни радници ЦСР. На овај начин, корисницима је доступна помоћ 24 часа, нарочито у хитним случајевима (смештај у сигурне куће и прихватне станице), док им се у оквиру служби ЦСР пружа психосоцијална помоћ, правна помоћ и ради се на оснаживању особа које су претрпеле насиље, како би изашле из насиља.[[72]](#footnote-73)

Из буџета града Вршца финансира се мера Помоћ у кући која је у 2023. години реализована код 76 корисника, а постоје и четири Клуба за старије у сеоским срединама Гудурица, Шушара, Избиште и Марковац која имају 286 корисника. Добијена средства се користе за рад и активности које се рализују према програму рада, као што је нпр: здравствено просвећивање, мерење шећера, обележавање значајних догађаја, међуклупски сусрети на нивоу општина, градова и републике, обележавање рођендана, организовање турнирских такмичења у шаху и пикаду, организовање ученичке геронтолошке мреже и слично.

У 2023. години, број корисника локалних услуга износио је 2.279, од тога је било 1.512 жена. У оквиру проширених права и у сарадњи са локалном заједницом у 2023. години реализовани су остали видови проширене заштите. Центар за социјални рад је и даље у поступку лиценцирања услуге личног пратиоца детета и персоналног асистента, као и становања уз подршку за децу на осамостаљивању и изласку из система социјалне заштите. Због Уредбе о поступку за прибављање сагласности за ново запошљавање и додатно радно ангажовање код корисника јавних средстава, услуга није у потпуности реализована. Путем јавних набавки локална самоуправа је ангажовала агенције које имају лиценцу за пружање наведених услуга, док ЦСР обавља послове упутног органа.

|  |  |
| --- | --- |
| **Остали видови проширене заштите** | **2023.**  |
| **Мушко**  | **Женско**  | **Укупно**  |
| Клуб хранитеља ЦСР Вршац | 3 | 42 | 45 |
| Становање уз подршку  | 1 |  | 1 |
| Лични пратилац деце са инвалидитетом  | 15 | 7 | 22 |
| Персонална асистенција  | 2 | 2 | 4 |
| **УКУПАН БРОЈ КОРИСНИКА**  | 21 | 49 | 72 |

Табела 14: Број корисника осталих видова локалних услуга

|  |
| --- |
| Услугама социјалне заштите задовољна је већина испитаница (64%), док једна четвртина испитаница није уопште задовољна. Треба имати у виду да се велики број испитаница није изјаснио о томе који су највећи проблеми везани за социјалну заштиту и услуге које су намењене женама. Од оних које су поделиле своје ставове, највише њих сматра да је највећи проблем мали број стручних радника, као и да су насиље према женама, стереотипи и слаба доступност услуга женама велики проблеми. Жене у Вршцу сматрају да се социјалне услуге намењене женама могу унапредити едукацијом, повећањем броја запослених и сервиса за подршку женама, као и да би једнаке шансе за све, заступање слабијих и међусобно поштовање унапредили услуге. |

Дом здравља Вршац пружа примарну здравствену заштиту на територији града Вршца, организован је у оквиру осам служби: Здравствена заштита одраслих са одсеком за превентивне здравствене услуге, Здравствена заштита запослених, Здравствена заштита деце, школске деце и омладине, Здравствена заштита жена, СХМП и санитетски транспорт, Кућно лечење, Поливалентна патронажа и Стоматолошка здравствена заштита. Амбуланте постоје у свим насељеним местима.

У Дому здравља Вршац је 204 запослених, 144 жене и 60 мушкараца. На руководећим позицијама су четири мушкарца и седам жена. Управни одбор чине три жене, а Надзорни одбор два мушкарца и једна жена. Одговорна лица за имплементацију прописаних мера из Плана управљања ризицима од повреде принципа родне равноправности су двојица мушкараца.[[73]](#footnote-74)

У табели испод су представљени одређени показатељи у вези са здравственом заштитом у Вршцу, упоређени са просеком у Републици Србији у 2022. години.

|  |  |  |
| --- | --- | --- |
|  | **Вршац** | **Република Србија** |
| Број лекара | 188 | 20.585 |
| Број лекара на 1000 становника | 4,1 | 3,1 |
| Лекари – здравствена заштита деце и школске деце (на 1000 становника) | 0,7 | 0,9 |
| Лекари – здравствена заштита одраслог становништва (на 1000 становника) | 0,6 | 0,7 |
| Лекари – здравствена заштита жена (на 1000 становника) | 0,2 | 0,2 |
| Обухват жена у току првог триместра трудноће савременом здравственом заштитом | 99 | 73,6 |
| Проценат деце која су вакцинисана против дифтерије, тетануса и великог кашља у првој години живота | 97,3 | 91,5 |
| Проценат деце која су вакцинисана против малих богиња у првих 18 месеци живота | 85,9 | 81,3 |

Табела 15: Одабрани показатељи из здравствене заштите [[74]](#footnote-75)

У односу на републички просек, Вршац има више лекара у односу на број пацијената, већи обухват жена савременом здравственом заштитом у првом триместру трудноће, као и већи обухват деце обавезном вакцинацијом.

Забрињавајућ је константно велики број малолетничких порођаја у Вршцу у односу на републички просек.

|  |  |  |
| --- | --- | --- |
| **Стопа малолетничких порођаја на 1000 породиља** | **Вршац** | **Република Србија** |
| 2020. | 35,4 | 10,5 |
| 2021. | 44,7 | 10,1 |
| 2022. | 35,3 | 8,7 |

Табела 16: Стопа малолетничких порођаја[[75]](#footnote-76)

Општа болница Вршац припада секундарном нивоу здравствене заштите и обезбеђује праћење пацијената којима је потребно стручно мишљење вишег нивоа у односу на Дом здравља. Општа болница Вршац у организационој структури има 22 одељења: кардиологија, гастроентерологија, дерматовенерологија, урологија, одсек онкологије, инфективно одељење, службу анестезије са реанимацијом, болничку апотеку, банку крви, одељење гинекологије и акушерства, клиничко микробиолошку дијагностику, службу нефрологије, хемодијализе и ендокринологије, операциони блок, ортопедију са трауматологијом, одељење оториноларингологије, службу педијатрије са неонатологијом, лабораторијску дијагностику, службу опште хирургије, радиолошке дијагностике, патолошке анатомије, одељење физикалне терпије и рехабилитације и офтамологију. Ка Општој болници Вршац гравитирају и пацијенти са територија општина Бела Црква, Пландиште и Алибунар.[[76]](#footnote-77)

У Општој болници Вршац, на дан 31. децембар 2023. године било је запослено 437 жена и 117 мушкараца, укључујући медицинско, административно и помоћно особље. На руководећим позицијама је 30 запослених, од чега је по 15 мушкараца и жена. У Плану и програму родне равноправности ОБ Вршац, наводи се да нема разлике у висини нето зарада између жена и мушкараца запослених на истим радним местима. Међу немедицинском особљем запосленом у администрацији има 10 мушкараца и 11 жена, док је број немедицинског техничког помоћног особља знатно неуравнотежен: 79 жена и 14 мушкараца.[[77]](#footnote-78)

У неуропсихијатријској болници „Др Славољуб Бакаловић“ обезбеђују се здравствене услуге за потребе око 91.000 становника са територије града Вршца, Пландишта, Алибунара, Беле Цркве и осталих корисника по потреби. Болничка служба обухвата 17 стационарних одељења и свако од одељења бави се испитивањем и лечењем специфичних психијатријских ентитета, а 2022. године Специјална болница за психијатријске болести „Др Славољуб Бакаловић“ постала је прва акредитована специјална болница у Србији. Тиме је град Вршац постао један од ретких градова у Србији у којем су све здравствене установе акредитоване, што доприноси бољој здравственој заштити становника са територије града. Служба психијатрије у свом саставу има 25 одељења**:** 17 стационарних одељења, Дневну болницу за лечење психијатријских болесника, Одељење ЦМЗ, Одељење „Саветовалиште за младе Центар за превенцију и лечење менталних поремећаја код деце и адолесцената”, Одељење „Центар за деменције”, Одељење за ЦТ, РТГ и ултразвучну дијагностику, Одељење за фармацеутску и лабораторијску здравствену делатност-болничка апотека и лабораторија, Одељење за радну терапију и рекреацију и Дијагностички центар – интернистичко пулмошко одељење.[[78]](#footnote-79)

На дан 27. децембар 2023. године у СПБП „Др Славољуб Бакаловић“ било је 480 запослених, од чега је 61% жена (293). Како се наводи у Плану управљања ризицима од повреда принципа родне равноправности, у овој установи не постоје радни процеси који су нарочито изложени ризику повреде принципа родне равноправности. Такође је наведено да установа жели да образује Тим за родну равноправност.[[79]](#footnote-80)

Град Вршац има усвојену Одлуку о условима и критеријумима за остваривање права на суфинасирање трошкова за биомедицинско потпомогнуто оплођење,[[80]](#footnote-81) Правилник о начину и поступку за остваривања права на суфинансирање трошкова за биомедицински потпомогнуто оплођење у граду Вршцу[[81]](#footnote-82), као и Одлуку којом се утврђује износ од 250.000,00 динара за суфинансирање једног покушаја стимулативног биомедицински потпомогнутог оплођења брачних или ванбрачних парова са територије града Вршца, са могућношћу замрзавања ембриона.[[82]](#footnote-83)

|  |
| --- |
| Када је у питању задовољство квалитетом здравствене заштите жена, 66,7% испитаница је навело да су задовољне, али је велики број жена које нису уопште задовољне – готово трећина испитаница (29,5%). Као проблеми у вези са остваривањем права на здравствену заштиту жена наведени су: дуге листе чекања, недостатак стручног кадра у здравственим установама, потреба за едукацијом о значају превенције и бриге о здрављу, лош однос лекара и особља према пацијенткињама, компликоване процедуре заказивања, необавештеност, насиље у породици. У складу са препознатим проблемима, жене су навеле и предлоге за побољшање здравствене услуге и здравствене заштите жена. Сматрају да се систем може побољшати: запошљавањем стручијег кадра, једноставнијим процедурама заказивања, организовањем бесплатних превентивних прегледа, бољим односом здравствених радника према пацијентима, као и повећањем броја гинеколога. |

## Насиље према женама и безбедност жена

Ступањем на снагу Закона о спречавању насиља у породици (2016), ЦСР града Вршца, формирао је Интерни тим за насиље у породици и одредио два лица која присуствују састанцима Групе за координацију и сарадњу која на две недеље разматра приспеле пријаве насиља у породици, поновно процењује ризик, израђује и ревидира индивидуалне планове заштите и подршке жртвама.

Мобилни тим ЦСР Вршац је у 2023. години евидентирао 331 случај насиља, у 2022. години 223, а у 2021. години 184 пријављена случаја насиља. Ако се изузме вршњачко насиље, у периоду од 2021. до 2023. године, приказ пријава породичног насиља које је евидентирано у ЦСР приказано је у табели испод. Из ових података је евидентно да су жртве породичног насиља већином жене. Центар у својим извештајима наводи да корисницима пружа психосоцијалну помоћ, правну помоћ и ради се на оснаживању особа које су претрпеле насиље како би изашле из њега, међутим више детаља о овим услугама нема.

|  |
| --- |
| **Корисници ЦСР евидентирани као жртве породичног насиља 2021 – 2023.**  |
|  | **М** | **Ж** | **Укупно** |
| **2021.** | 36 | 144 | 180 |
| **2022.** | 71 | 150 | 221 |
| **2023.** | 57 | 248 | 305 |

Табела 17: Број пријављених случајева породичног насиља за период 2021-2023. година.

Поред пријављених случајева породичног насиља у 2023. години, било је и пријава вршњачког насиља преко Дома здравља или школе, са карактеристикама физичког насиља, којих је 2023. године био 26, док је претходних година тај број био знатно мањи: 2022. године два, а 2021. године четири пријављена случаја вршњачког физичког насиља.

|  |  |
| --- | --- |
|  **Доминантна врста насиља** | **Старост жртава насиља** |
| Деца | Млади | Одрасли | Старији | УКУПНО |
| М | Ж | М | Ж | М | Ж | М | Ж | М | Ж | Ук. |
| **Физичко насиље** |  3 | 11 | 4 | 5 |  16 | 68 | 3 | 4 | 26 | 88 | 114 |
| **Сексуално насиље** |  |  |  |  |  |  |  | 2 |  | 2 | 2 |
| **Психичко насиље** |  6 | 41 | 5 | 15 | 12 | 81 | 3 | 16 | 26 | 153 | 179 |
| **Занемаривање** | 2 | 3 |  |  |  |  |  |  | 2 | 3 | 5 |
| **Економско насиље** |  |  |  |  |  |  | 3 | 2 | 3 | 2 | 5 |
| **Вршњачко – физичко насиље** | 20 | 6 |  |  |  |  |  |  | 20 | 6 | 26 |
| **УКУПНО** | **31** |  **92** | **9** | **20** |  **28** | **149** | **9** | **24** | **77** | **254** | **331** |

Табела 18: Број пријављених случајева породичног и вршњачког насиља у току 2023. године према доминантној врсти насиља, старости и полу жртве насиља

Доминантне врста насиља у породици су психичко и физичко насиље. Насиље се у већини случајева врши над одраслим особама. У 2021. години укупан број пријављених жртава породичног насиља био је 180, од тога је 80% жена.[[83]](#footnote-84) У 2022. години укупан број пријављених жртава породичног насиља био је 221, од тога 70% жена.[[84]](#footnote-85) У 2023. години приметан је пораст броја пријављених случајева насиља у породици, посебно физичког насиља. Укупан број пријављених жртава породичног насиља био је 305, а преко 80% биле су жене.[[85]](#footnote-86)

Извештаји ЦСР Вршац не садрже податке о односу између учиниоца насиља и жртве, као ни о полу учинилаца насиља.[[86]](#footnote-87) Центар за социјални рад није реализовао пројекте и програме у вези са унапређењем родне равноправности, спречавањем насиља према женама и девојчицама, као ни у вези са женама из вишеструко дискриминисаних група, иако је конкурисао за пројекте код Министарства правде и Покрајинског секретаријата за социјалну политику, демографију и равноправност полова.

У Дому здравља Вршац формиран је Тим за заштиту жена од насиља и злостављања који сарађује са Полицијом, Центром за социјални рад, Општом болницом и по потреби са тужилаштвом.. Према подацима Дома здравља, Службе опште медицине број евидентираних случајева насиља у 2022. години био је 13, а у 2023. години 20. Учиниоци насиља су били мужеви и партнери, садашњи и бивши, као и рођаци. У свим случајевима радило се о психичком и о физичком насиљу, са констатованим телесним повредама, а углавном су то били поновљени случајеви насиља. Сви случајеви су пријављени полицији и ЦСР.[[87]](#footnote-88)

Према подацима хируршке пријемне амбуланте Опште болнице Вршац, у 2023. години на преглед се јавило 18 жена које су пријавиле насиље, а насилници су били садашњи мужеви и партнери, бивши мужеви, синови, рођаци и познаници. У 2024. години, до 17. октобра, на преглед се у хируршку амбуланту због претрпљеног насиља јавило се 13 жена, а насилници су били садашњи и бивши мужеви и партнери, браћа и отац. У периоду 2023. до октобра 2024. године, Служба гинекологије и акушерства Опште болнице у Вршцу није имала пријаву сексуалног насиља.[[88]](#footnote-89)

Према подацима Полицијске управе у Панчеву, на територији Полицијске станице Вршац, у 2023. години регистровано је 21 кривично дело насиља у породици и поднета је 21 кривична пријава. Оштећених лица је било 25, од чега је 19 женског пола. Што се тиче сродства оштећених женских лица са учиниоцима, највише је невенчаних супруга (7) и мајки (6), затим бивших супруга (3), ћерки (2) и супруга (1).

У периоду од почетка године до 31. октобра 2024. године, на територији Полицијске станице Вршац регистровано је 13 кривичних дела насиља у породици, поднето је 13 кривичних пријава, број oштећених лица је 22, од чега је 17 женског пола. Према односу између учиниоца и жртве, највише је невенчаних супруга (6), супруга (5), ћерки (5) и бивших супруга (1).[[89]](#footnote-90)

|  |  |
| --- | --- |
| **Година у којој је насиље пријављено** | **Број жена које су пријавиле насиље у породици** |
| 2011 | 112 |
| 2012 | 71 |
| 2013 | 22 |
| 2014 | 61 |
| 2015 | 127 |
| 2016 | 79 |
| 2017 | 142 |
| 2018 | 118 |
| 2019 | 147 |
| 2020 | 145 |
| 2021 | 131 |
| 2022 | 137 |

Табела 19: Број пријављених случајева породичног насиља према женама[[90]](#footnote-91)

Треба указати да град Вршац нема Сигурну кућу за жене жртве насиља.[[91]](#footnote-92) У 2023. години, једнократна новчана помоћ исплаћена је за 15 жртава насиља. Невладина организација „Центар за права жена“ пружа услугу СОС телефона, радним данима од 17 до 19 часова. У питању је невладина организација, основана 2000. године, са циљем да пружи подршку женама и деци у остваривању људских, грађанских, родних, социјалних и личних права.[[92]](#footnote-93)

При ЦСР Вршац ради Саветовалиште за предбрачне, брачне и породичне односе које се финансира из буџета града, са једним запосленим породичним терапеутом. Специјализацију за породичног терапеута и групни рад са учиниоцима насиља завршило је још три стручна радника, који се такође укључују у рад Саветовалишта, поред свог редовног посла. Услуге породичне терапије у 2023. години користило је укупно 117 особа (57 жена и 60 мушкараца), услуге медијације по две жене и мушкарца, а друге саветодавне и едукативне услуге укупно 80 лица (47 жена и 30 мушкараца).[[93]](#footnote-94) Из доступних података није могуће утврдити врсту и број услуга пружених женама које су преживеле насиље, као ни да ли су све жене жртве насиља добиле подршку уколико им је била потребна.

|  |
| --- |
| Испитанице у највећем броју сматрају да су жене у Вршцу безбедне (69,3%), док 30,7% жена сматра да нису безбедне. На питање о томе где су жене најнебезбедније испитанице су наводиле различита места, али највише њих сматра да су дом и породица најнебезбедније место за жену. Даље се наводе улица, радно место, кафана, јавни превоз, као и да су жене свуда небезбедне. Међутим, више од половине испитаница нема предлоге за унапређење безбедности жена и спречавање насиља према женама, а од наведених одговора најчешћи предлог је повећање броја едукација.с |

У оквиру пројекта „Подршка социјалном укључивању у Србији“, који спроводи ГИЗ GmbH у партнерству са Министарством за рад, запошљавање, борачка и социјална питања, почела је сарадња са 20 локалних самоуправа, укључујући Вршац, које ће заједно радити на унапређењу услуга социјалне заштите у Србији. Поред тога, у пројекту активно учествује и Министарство за људска и мањинска права и друштвени дијалог. Пројекат подржава развој и ширење интегрисаних и родно одговорних услуга за социјално и економско укључивање жена и других угрожених група на локалном нивоу, са циљем стварања праведнијег и равноправнијег друштва.[[94]](#footnote-95) Према расположивим подацима, у Вршцу ће у партнерству са СБПБ „Др Славољуб Бакаловић“ бити основан и уређен Центар за оснаживање жена жртава насиља, где ће се пружати интегративна подршка за 12 жена. Планира се подршка унапређењу запошљивости жена које су жртве насиља кроз обуку у занимањима која су тражена на тржишту рада.

Пројекат под називом „Безбедна жена, јака заједница – пројекат оснаживања и подршке женама погођеним насиљем“ налази се међу пројектима које је у 2025. години потребно реализовати, а предвиђен је Средњорочним планом града Вршца 2023-2025. година.[[95]](#footnote-96) Јавни позив за ангажовање експерата за реализацију пројекта објављен је у јануару 2024. године,[[96]](#footnote-97) али на сајту града није доступна одлука у вези са овим конкурсом. Оснивање Центра за оснаживање жена жртава насиља је најављено и током кампање 16 дана активизма у борби против насиља према женама.[[97]](#footnote-98)

## Друге теме од значаја за положај жена у Вршцу

Скупштина града Вршца, на седници одржаној 23. јуна 2023. године, донела је Одлуку о оснивању Савета за родну равноправност, којом се уређује начин образовања, број и састав чланова, задаци и начин рада и одлучивања Савета за родну равноправност.

Задаци Савета за родну равноправност су да:

* прати стање у области родне равноправности у Граду,
* припрема предлоге за интегрисање родне равноправности у предлоге програма, одлука и других општих аката у свим областима друштвеног живота, а посебно у областима у којима се, у складу са политиком једнаких могућности, усвајају посебне мере за постизање родне равноправности,
* прати примену и предлаже мере за постизање уравнотежене заступљености полова на местима одлучивања у граду и у органима управљања и надзора у установама, јавним предузећима и другим организацијама и лицима којима је поверено вршење јавних овлашћења чији је оснивач Град или која у целини или у претежном делу финансира Град,
* учествује у поступку припреме буџета и предлаже интегрисање родне компоненте у буџет,
* прати да ли се спроводе мере предвиђене Планом управљања ризицима од повреде принципа родне равноправности,
* прати и процењује ефекте спроведених мера за унапређење родне равноправности,
* иницира и предлаже мере за унапређење родне равноправности,
* сарађује са Комисијом за родну равноправност и другим радним телима Скупштине града у питањима из њихове надлежности која се односе на равноправност полова,
* сарађује са радним телима за родну равноправност других јединица локалне самоуправе, аутономне покрајине и Републике,
* доноси пословник Савета,
* предузима и друге активности у циљу остваривања родне равноправности утврђене законом и општим актима града.

Савет је дужан да сачини годишњи извештај који се доставља најкасније до краја текуће године и постаје саставни део годишњег извештаја градске управе, који се доставља надлежном министарству у складу са законом.[[98]](#footnote-99) Међутим, на сајту града нема података о раду Савета за родну равноправност.

|  |
| --- |
| Испитивање ставова и мишљења жена у Вршцу послужили су за изношење идеја и предлога за унапређење конкретних области, као и за предлоге за унапређење положаја жена у заједници генерално. Жене наводе да је потребно организовати трибине и на друге начине ширити информације о спречавању насиља, као и да „није срамота трпети насиље“. Такође, потребно је организовати превентивне здравствене прегледе, повећати број радних места, неопходно је укључивање жена у решавање проблема који их се тичу, као и више друштвених активности. Поред тога, потребан је дневни боравак за старије особе, унапређење рада Удружења пензионера, промовисање једнаких права за све (без дискриминације, посебно по основу политичке припадности), као и унапређење спорта, културе и фолклора. |

Према подацима о остваривању родне равноправности у Градској управи града Вршца, укупан број запослених и радно ангажованих је 164 лица. Жене чине 58,5% (96), а мушкарци 41,5% (68). Лица на јавним функцијама је 13, од чега је 31% жена (4), а 69% мушкараца (9). Град Вршац има девет чланова Градског већа, а међу њима су две жене.

У управним и надзорним одборима градских јавних установа има34% мушкараца и 66% жена. Град има једно јавно предузеће – ЈКП „Други октобар“. У надзорном одбору су два мушкарца и једна жена. Скупштина града Вршца има 45 одборника, од чега је 17 жена и 28 мушкараца. Број одборница је мањи од минималног броја који је прописан законом (40%).[[99]](#footnote-100)

Град Вршац је донео План поступног увођења родно одговорног буџетирања у поступак припреме и доношења буџета за 2024. годину,[[100]](#footnote-101) у коме су наведени буџетски корисници који током 2024. године треба да уведу родно одговорно буџетирање, кроз дефинисање родних циљева и индикатора. ЛАП за родну равноправност биће повезан са овим планом и активости буџетиране у складу са планираним временским оквиром.

Град Вршац је за 2024. годину планирао 163.170.000,00 динара за дотације невладиним организацијама, за расписавање конкурса за подстицање програма или недостајућег дела средстава за финансирање програма од јавног интереса које реализују удружења са територије града Вршца, и то:

|  |  |  |
| --- | --- | --- |
| **Р. бр.** | **Област** | **РСД** |
| 1. | Област социјалне и здравствене заштите | 3.800.000 |
| 2. | Област ученички и студентски стандард | 3.570.000 |
| 3. | Област развој културе и информисања | 6.000.000 |
| 4. | Област верске заједнице | 4.800.000 |
| 5. | Област националне мањине | 1.500.000 |
| 6. | Област пољоприведа и рурални развој | 3.000.000 |
| 7. | Област заштита животне средине | 500.000 |
| 8. | Област развој спорта и омладине | 140.000.000 |

Табела 20: Годишњи План јавних конкурса[[101]](#footnote-102)

Према подацима Одељења за друштвене делатности које се бави пословима праћења рада јавних установа у области дечије, социјалне, примарне здравствене заштите и друштвене бриге о јавном здрављу, у Вршцу постоји шест удружења која се баве оснаживањем жена, а која су добила средства на конкурсу из области социјалне и здравствене заштите. То су: Удружење жена „Анастасија“ Вршац; Удружење жена „Добра воља“ Избиште; Удружење грађана „Даница“ и Удружење грађана „Радост“ која се баве очувањем традиције и старих заната, Центар за права жена који се бави подршком женама и деци у остваривању права и Удружење жена „Богатство различитости“ Гудурица, које се бави неговањем традиције, уметности, руралног развоја, едукацијом сеоског становништва, првенствено жена у области родне равноправности и међусеоском сарадњом.

Вршац има Спортски савез, а на територији града постоји 91 спортски клуб, са око 4.000 регистрованих такмичара. Највећи је број фудбалских клубова који су институционално повезани кроз Фудбалски савез града Вршца. Нарочити успеси се истичу у кошарци, а најтрофејнији је женски кошаркашки клуб „Хемофарм“ са шест освојених титула шампиона државе. Постоји и женски фудбалски клуб, док су остали клубови колективних спортова мешовити, односно, ниједан нема предзнак женски. У Вршцу постоји неколико затворених објеката и отворених терена за спорт и рекреацију, Градски стадион, Спортски и пословни центар „Миленијум“, Дворана Хемијско-медицинске школе и Градски базен.

По питању културног живота, Вршац има Позориште, Дом омладине, Културни центар и Музеј. У оквиру Културног центра и Спортског центра Миленијум приказују се филмови, али класичан биоскоп у Вршцу не постоји.

|  |
| --- |
| Грађанке Вршца су се у највећем броју изјасниле да су задовољне културним и спортским садржајима који су намењени женама (75,7%). Неке испитанице су имале предлоге за унапређење садржаја: више едукација и трибина, да жене треба да се окупљају и размењују искуства на разне теме (предузетништво, занати, спречавање насиља), потребно је више садржаја у селима, здравствене едукације за младе жене, садржаји намењени старијим женама, као и да је потребно повећати учешће жена у активностима Културног центра и прилагодити садржаје. |

Највеће и најзначајније манифестације града, поређане по месецу одржавања, јесу: Дани младих вина у Гудурици; Осмомартовски базар Вршац; Сајам цвећа и меда; Вршачки котлић; Фестивал вина „Винофест“; Међународни фестивал фолклора „Вршачки венац“; ЕТНО Сајам народног стваралаштва; Wind rock fest; Way Of Life Festival у Стражи; Међународни фестивал фолклора Златна јесен у Гудурици; Дани бербе грожђа; Магична јесен; Фестивал позоришне класике Вршачка позоришна јесен и Празничне ђаконије.

Број туристичких посета током године у претходном периоду је релативно стабилан, у просеку износи око 14.000, од чега је 65% домаћих туриста. Просечан број ноћења туриста је 2,5 дана.[[102]](#footnote-103) У 2023. години било је 46.839 ноћења, од чега је 27.340 било домаћих туриста. Приватни смештај бележи повећање броја ноћења са 3.933 у 2021. години, 10.190 у 2022. години, а 2023. године било је 17.861 ноћења у приватном смештају.[[103]](#footnote-104)

1. СТРАТЕШКИ ЦИЉЕВИ И АКТИВНОСТИ

Aнализа стања родне равноправности у Вршцу показује да постоје одређени проблеми и изазови, односно, могућности за побољшање, као и да је град Вршац решен да се посвети овим изазовима и да омогући побољшање положаја жена и унапређење родне равноправности.

На основу резултата анализе тренутног стања, а имајући у виду да је општи циљ овог документа унапређење родне равноправности у Вршцу, дефинисани су посебни стратешки циљеви и активности које ће у периоду важења акционог плана допринети остварењу постављених циљева. Посебни стратешки циљеви односе се на увођење родне перспективе у све локалне политике, мере и активности финансиране из буџета града; спровођење политике једнаких могућности и смањивање постојећих неједнакости; унапређење безбедности свих грађана и смањивање насиља према женама, као и унапређење квалитета живота у Вршцу.

**ОПШТИ ЦИЉ:**

Унапређење родне равноправности у Вршцу.

**ПОСЕБНИ ЦИЉЕВИ**

1. Увођење родне перспективе у све локалне политике, мере и активности финансиране из буџета града Вршца.
2. Унапређење квалитета живота у Вршцу, укључујући и унапређење безбедности свих грађана и грађанки, посебно жена у заједници.
3. Унапређење квалитета живота у Вршцу, укључујући и унапређење безбедности свих грађана и грађанки, посебно жена у заједници.
4. Увођење родне перспективе у све локалне политике, мере и активности финансиране из буџета града Вршца

|  |  |  |  |  |  |  |  |
| --- | --- | --- | --- | --- | --- | --- | --- |
| **Појединачни****Циљ** | **Активности** | **Индикатори** | **Очекивани****резултати** | **Носиоци****активности** | **Остали актери** | **Рок** | **Потребни ресурси** |
| 1.1Повећани капацитети и видљивост тела за родну равноправност Града Вршца. | 1.1.1 Организовање едукација за чланове Савета за родну равноправност Комисије и лица за родну равноправност на теме уродњавања политика, родне анализе, родно одговорног буџетирања, спречавања насиља према женама и друго. | Број организованих обука | 5 обука | ЈЛС | НВО и компетентне установе | 2027. год. | Буџет ЈЛСДонаторска средства |
| 1.1.2. Израда Плана рада Савета за РР са акцентом на активностима унапређења сарадње са организацијама цивилног друштва, посебно са женским организацијама. | Учешће чланова Савета за роднуравноправност у активностима промоције родне равноправности на републичкомнивоу и заједничке активности комисије иорганизација цивилног друштва | 20 учешћа | Савет за родну равноправност,Комисија и лице | Организације цивилног друштва | 2025.2026. |  |
| 1.2. Успостављање механизма родно одговорног буџетирања и система за прикупљање,праћење, анализе и објављивања родно осетљивих података | 1.2.1. Успостављање процедуре праћења и извештавања о примени Плана постепеног увођења РОБ-а | .Успостављенсистем извештавања о реализацији Плана за спровођење РР | Успостављено тело од 3 особе | ЈЛС | Одељење за буџет | 2025 |  |
| 1.2.2. Обука за представнике/це града за прикупљање, праћење, анализе и објављивања родноосетљивих података | Број обука и полазника | Две обуке | ЈЛС | Одељење градске управе и установе | 2025. |  |
| 1.3.1. Израда и успостављање процедуре за прикупљање, праћење, анализе и објављивања родно осетљивихПодатака | Успостављена процедура за прикупљање,праћење, анализе и објављивања родноосетљивих података и у извештавањусвих институција на локалном нивоупримењен родно осетљив језик | Донете процедуре | ЈЛС | Савет за родну равноправност | 2025. |  |

### Спровођење политике једнаких могућности и смањивање постојећих неједнакости између жена и мушкараца у (само)запошљавању, економским мерама и подстицајима, као и унапређење квалитета и доступности здравствене и социјалне заштите

|  |  |  |  |  |  |  |  |
| --- | --- | --- | --- | --- | --- | --- | --- |
| **Појединачни****Циљ** | **Активности** | **Индикатори** | **Очекивани****резултати** | **Носиоци****активности** | **Остали актери** | **Рок** | **Потребни ресурси** |
| 2.1. Повећање нивоа социјалне заштите жена из посебно осетљивих група | 2.1.1. Анализа и сагледавање потреба за услугама социјалне заштите у надлежности града зафокусом на вишеструко рањиве жене | Спроведена анализа доступности ипотреба за новим услугама социјалнезаштите из перспективе припадницапосебно осетљивих група | Форирана анализа стања | Центар за социјални рад  | ЈЛС и релевантни партнери у ЛЗ иорганизацијама цивилног друштва  | 2025. | Буџет ЈЛСДонаторска средства |
| 2.1.2. Успостављање услуга социјалне заштите у надлежности града у складу са анализом потребау општини | Успостављене нове услуге и унапређењепостојеће | Унапређене услуге за 20% | Градска управаЦентар за соц.радЗдравствене установе |  | 2026.-2027 | Буџет ЈЛС |
| 2.2. Креирање програма за економско оснаживање жена и женског предузетништва | 2.2.1. Организовање специјално дизајнираних едукација за економско оснаживање ипредузетништво жена, посебно жена из рањивих група | Број одржаних едукација, број учесницажена и посебно жена из угрожених група | 6 едукације | ЈЛССавет за родну равноправност | НСЗОрганизације цивилног друштва | 2025.-26. |  |
| 2.2.2. Креирање локалне политике теже запошљивих група за израду ЛАПЗ-а | Креиране локалне политике теже запошљивих група  | Израђен ЛАПЗ који третира теже запошљиве групе | ЈЛС, НСЗ,ЦЗСР |  | 2025.-26. |  |

### Унапређење квалитета живота у Вршцу, укључујући и унапређење безбедности свих грађана и грађанки, посебно жена у заједници.

|  |  |  |  |  |  |  |  |
| --- | --- | --- | --- | --- | --- | --- | --- |
| **Појединачни****Циљ** | **Активности** | **Индикатори** | **Очекивани****резултати** | **Носиоци****активности** | **Остали актери** | **Рок** | **Потребни ресурси** |
| 3.1.Подигнута свет о насиљу над женама,упзнаванје са облицима,препознавањем и анализом феномена насиља. Унапређен систем за сузбијање насиља над женама и заштиту жена које су претрпеленасиље. | 3.1.1. Организовање едукација и размена праксе и искустава запослених у институцијама и женских невладиних организација | Институције надлежне за сузбијањенасиља над женама организовалепрофесионално усавршавање својихкадрова у области заштите жена однасиља | Организовано најмање 5 едукација | Судови, полиција, Центар засоцијални рад, организацијецивилног сектора |  | 2 год. | Буџет и донаторска средства |
| 3.1.2Анализа стања,потреба и ресурса за спреећавање насиља над женама.Израда и спровођење програма за оснаживање и подршку женама које су претрпеле било који виднасиља у сарадњи свих релевантних институција и организација цивилног друштва | Број жена жртава насиља обухваћенихпрограмима за оснаживање и подршкуженама које су претрпеле било који виднасиља | 20% више жена које су претрпеле насиље,обухваћених програмом | Савет за родну равноправностЦентар за социјални рад у сарадњиса релевантним партнерима у ЛЗ иорганизацијама цивилног друштва |  | 2025.-26.  | Буџет ЈЛСБуџет РСДонаторска средства |

1. Генерална скупштина Уједињених нација, Париз 10.12.1948. [↑](#footnote-ref-2)
2. Закон о ратификацији Међународног пакта о грађанским и политичким правима, „Сл. лист СФРЈ – Међународни уговори“, бр. 7/71. [↑](#footnote-ref-3)
3. Закон о ратификацији Међународног пакта о економским, социјалним и културним правима, „Сл. лист СФРЈ – Међународни уговори“, бр. 7/71 [↑](#footnote-ref-4)
4. Заkон о ратификацији Конвенције Уједињених нација о укидању свих облика расне дискриминације, „Сл. лист СФРЈ – Међународни уговори“, број 31/67. [↑](#footnote-ref-5)
5. Закон о ратификацији Конвенције Уједињених нација о елиминацији свих облика дискриминације жена, „Сл. лист СФРЈ – Међународни уговори“, број 11/81 [↑](#footnote-ref-6)
6. Закон о ратификацији Конвенције Уједињених нација о правима детета, „Сл. лист СФРЈ - Међународни уговори“, бр. 15/90 и „Сл. лист СРЈ - Међународни уговори“, бр. 4/96 и 2/97 [↑](#footnote-ref-7)
7. Закон о ратификацији Конвенције Уједињених нација о правима особа са инвалидитетом, „Сл. гласник РС - Међународни уговори“, бр. 42/2009. [↑](#footnote-ref-8)
8. Република Србија је од 2003. године чланица Савета Европе и ратификовала је велики број конвенција Савета Европе [↑](#footnote-ref-9)
9. Члан 14. ЕКЉП [↑](#footnote-ref-10)
10. Закон о ратификацији Конвенције Савета Европе о спречавању и борби против насиља над женама и насиља у породици, „Сл. гласник РС - Међународни уговори“, бр. 12/2013 [↑](#footnote-ref-11)
11. Повеља је заснована на следећим начелима: 1) равноправност жена и мушкараца је фундаментално право; 2) да би родна равноправност била загарантована, морају се решавати питања вишеструке дискриминације и хендикепа; 3) подједнако учешће жена и мушкараца у процесима одлучивања је предуслов за демократско друштво; 4) елиминисање родних стереотипа је фундаментално за постизање равноправности између жена и мушкараца; 5) укључивање родних ставова у све активности локалне и регионалне управе је неопходно у процесу побољшања равноправности између жена и мушкараца и 6) правилно обезбеђивање ресурса за акциони план и програм је неопходан алат у унапређивању родне равноправности. Текст Европске повеље о родној равноправности на локалном нивоу доступан је на српском језику на: <https://ravnopravnost.org.rs/wp-content/uploads/2017/03/Evropska-povelja-o-rodnoj-ravnopravnosti-na-lokalnom-nivou.pdf> [↑](#footnote-ref-12)
12. „Службени гласник РС“, бр. 98/2006 [↑](#footnote-ref-13)
13. Члан 21. ст. 1. и 2. Устава Републике Србије [↑](#footnote-ref-14)
14. Члан 21. став 3. Устава Републике Србије [↑](#footnote-ref-15)
15. Члан 21. став 4. Устава Републике Србије [↑](#footnote-ref-16)
16. Члан 15. Устава Републике Србије [↑](#footnote-ref-17)
17. „Службени гласник РС“, бр. 22/2009 и 52/2021 [↑](#footnote-ref-18)
18. Чл. 5-12. ЗЗД [↑](#footnote-ref-19)
19. Чл. 15-27 ЗЗД [↑](#footnote-ref-20)
20. Чл. 20. ЗЗД [↑](#footnote-ref-21)
21. „Службени гласник РС“, бр. 52/2021 [↑](#footnote-ref-22)
22. Члан 63. ЗРР [↑](#footnote-ref-23)
23. Руководилац органа јавне власти одређује руководиоца организационе јединице у чијој надлежности су послови који се односе на вођење евиденција у области рада за лице задужено за родну равноправност. О одређивању лица задуженог за родну равноправност и о свакој промени овог лица органи јавне власти обавештавају министарство. [↑](#footnote-ref-24)
24. Члан 64. ЗРР [↑](#footnote-ref-25)
25. Решење Уставног суда бр. 011 1686/21-1 од 28. 06 2024. године. [↑](#footnote-ref-26)
26. „Службени гласник РС“, бр. 30/2018 [↑](#footnote-ref-27)
27. Члан 1. Закона о планском систему [↑](#footnote-ref-28)
28. Члан 10. Закона о планском систему [↑](#footnote-ref-29)
29. Члан 19. Закона о планском систему [↑](#footnote-ref-30)
30. „Службени гласник РС“, бр. 129/2007, 83/2014 – др. закон, 101/2016 – др. закон, 47/2018 и 111/2021 [↑](#footnote-ref-31)
31. Члан 2. Закона о локалној самоуправи [↑](#footnote-ref-32)
32. Члан 5. Закона о локалној самоуправи [↑](#footnote-ref-33)
33. Члан 20. став 1. тачка 10. Закона о локалној самоуправи [↑](#footnote-ref-34)
34. Службени гласник Републике Србије“, бр. 54/2009, 73/2010, 101/2010, 101/2011, 93/2012, 62/2013, 63/2013 - испр, 108/2013, 142/2014, 68/2015 – др. закон, 103/2015, 99/2016, 113/2017, 95/2018, 31/2019, 72/2019, 149/2020, 118/2021, 138/2022 и 92/2023 [↑](#footnote-ref-35)
35. Члан 2. став 1. тачка 58в Закона о буџетском систему [↑](#footnote-ref-36)
36. Члан 4. став 1. тачка 4. Закона о буџетском систему [↑](#footnote-ref-37)
37. Портал Града Вршца, О Вршцу, доступно на : <http://www.vrsac.com/Page.aspx?Lang=cir&page=polozaj&Pid=7> [↑](#footnote-ref-38)
38. АПР, Вршац: Основни подаци, доступно на: <https://pretraga2.apr.gov.rs/APRMapePodsticaja/> [↑](#footnote-ref-39)
39. <https://www.planrazvojaapv.rs/wp-content/uploads/2023/10/Plan_razvoja-Vrsac101022.pdf> [↑](#footnote-ref-40)
40. РЗС, доступно на: <https://publikacije.stat.gov.rs/G2023/Pdf/G20234001.pdf> [↑](#footnote-ref-41)
41. DevInfo база, Вршац, август 2024 [↑](#footnote-ref-42)
42. Ибид. [↑](#footnote-ref-43)
43. Ибид. [↑](#footnote-ref-44)
44. Ибид. [↑](#footnote-ref-45)
45. DevInfo база, Вршац август 2024 [↑](#footnote-ref-46)
46. Нето зараде у Србији и Вршцу, доступно на: <https://data.stat.gov.rs/Home/Result/2403040103?languageCode=sr-Latn> [↑](#footnote-ref-47)
47. DevInfo база, Вршац август 2024 [↑](#footnote-ref-48)
48. Ибид. [↑](#footnote-ref-49)
49. Податак добијен од Градског већа током припреме ЛАП-а [↑](#footnote-ref-50)
50. Devinfo база, Вршац, август 2024. [↑](#footnote-ref-51)
51. Основне школе у Вршцу, доступно на : <http://www.vrsac.com/Page.aspx?Page=OsnovneSkole&Pid=7&Lang=cir> [↑](#footnote-ref-52)
52. У оквиру вокално – инстументалног одсека, главни предмет је инструмент или певање. У шестогодишњем трајању су: клавир, харфа, гитара, амбура, виолина, виолончело, флаута, хармоника, кларинет, саксофон, труба и удараљке, а у четворогодишњем контрабас и соло певање. Основномузичко образовање у шестогодишњем трајању школује музичког извођача класичне музике и музичког сарадник (одсек за музичку теорију). Музичка школа, доступно на : <https://msjosifmarinkovic.edu.rs/skolski-program-2023-2027/> [↑](#footnote-ref-53)
53. Уписани ученици у средње школе у Вршцу у 2024/25, доступно на: <https://mojasrednjaskola.gov.rs/HighSchools> [↑](#footnote-ref-54)
54. Ибид. [↑](#footnote-ref-55)
55. Ибид. [↑](#footnote-ref-56)
56. Ибид. [↑](#footnote-ref-57)
57. Ибид [↑](#footnote-ref-58)
58. Студијски програми, доступно на: <https://www.uskolavrsac.edu.rs/wp-content/uploads/2023/10/SRPSKI.pdf> [↑](#footnote-ref-59)
59. Агенција за привредне регистре, Вршац: Основни подаци, доступно на: <https://pretraga2.apr.gov.rs/APRMapePodsticaja/> [↑](#footnote-ref-60)
60. DevInfo база, Вршац август 2024 [↑](#footnote-ref-61)
61. Ибид. [↑](#footnote-ref-62)
62. НЗС, Подаци о незапослености и запошљавању, Вршац, доступно на: <https://www.nsz.gov.rs/sadrzaj/statisticki-bilteni-nsz/4111> [↑](#footnote-ref-63)
63. О највећим проблемима жена изјаснила се половина испитаница, те су налази формирани у односу на добијене одговоре. [↑](#footnote-ref-64)
64. DevInfo база, Вршац 2024 [↑](#footnote-ref-65)
65. Попис пољопривреде 2012, доступно на: <https://publikacije.stat.gov.rs/G2013/Pdf/G201314003.pdf> [↑](#footnote-ref-66)
66. Попис пољопривреде 2023, доступно на: <https://popispoljoprivrede.stat.gov.rs/sr-Cyrl/tabele/> [↑](#footnote-ref-67)
67. Ибид [↑](#footnote-ref-68)
68. Одлука о правима и услугама у социјалној заштити Града Вршца, доступно на: [http://www.vrsac.com/docs/sluzbeni\_list/2021/sluzbeni%20list%20grada%20br%2011-2021.pdf](http://www.vrsac.com/docs/sluzbeni_list/2021/sluzbeni%252520list%252520grada%252520br%25252011-2021.pdf) [↑](#footnote-ref-69)
69. Devinfo база Вршац, август 2024, DevInfo база РС, август 2024 [↑](#footnote-ref-70)
70. Извештај о раду ЦСР за 2021, 2022. и 2023. годину: Укупан број корисника у регистру ЦСР на активној евиденцији у 2023. [↑](#footnote-ref-71)
71. Devinfo база Вршац, август 2024 [↑](#footnote-ref-72)
72. Извештај о раду Центра за социјални рад Града Вршца за 2023. годину [↑](#footnote-ref-73)
73. План управљања ризицима Дома здравља, доступно на: <https://www.dzvrsac.co.rs/dokumenta/opsta_dokumenta/plan_upravljanja_rizicima.pdf> [↑](#footnote-ref-74)
74. Devinfo база Вршац, август 2024, DevInfo база РС, август 2024 [↑](#footnote-ref-75)
75. Ибид. [↑](#footnote-ref-76)
76. Организациона структура Опште болнице, доступно на: <https://www.obvrsac.com/cir> [↑](#footnote-ref-77)
77. План и програм родне равноправности ОБ Вршац, доступно на: <https://www.obvrsac.com/cir/interna_akta> [↑](#footnote-ref-78)
78. Организациона структура СБПБ „Славољуб Бакаловић“, доступно на: <https://www.spbvrsac.org.rs/2020/01/25/odeljenja/> [↑](#footnote-ref-79)
79. План управљања ризицима од повреда принципа родне равноправности, доступно на: <https://www.spbvrsac.org.rs/2022/12/22/plan-za-rodnu-ravnopravnost-sbpb-vrsac/> [↑](#footnote-ref-80)
80. „Службени лист града Вршца“, бр. 01/2021 [↑](#footnote-ref-81)
81. Градско веће од 18.06.2021. године [↑](#footnote-ref-82)
82. Одлука о условима и критеријумима за остваривање права на суфинасирање трошкова за биомедицинско потпомогнуто оплођење, доступно на: [http://www.vrsac.com/docs/sluzbeni\_list/2021/sluzbeni%20list%20grada%20br%2001-2021%20za%20web.pdf](http://www.vrsac.com/docs/sluzbeni_list/2021/sluzbeni%252520list%252520grada%252520br%25252001-2021%252520za%252520web.pdf) [↑](#footnote-ref-83)
83. Укупно 144, од тога 100 одраслих жена, од чега је 45 пријавило физичко, а 54 психичко насиље. [↑](#footnote-ref-84)
84. Укупно 150, од тога одраслих 78 – 10 пријавило физичко, а 68 психичко насиље. [↑](#footnote-ref-85)
85. Укупно 248, од тога одраслих 149 - 68 пријавило физичко, а 81 психичко насиље. [↑](#footnote-ref-86)
86. Извештаји о раду Центра за социјални рад Вршац за 2022. и 2023. годину [↑](#footnote-ref-87)
87. Подаци Дома здравља о женама жртвама насиља према евиденцији за 2022. и 2023. годину су достављени у поступку израде овог ЛАП-а [↑](#footnote-ref-88)
88. Достављени подаци из хируршке пријемне амбуланте и службе гинекологије и акушерства Опште болнице Вршац [↑](#footnote-ref-89)
89. Подаци Полицијске управе у Панчеву који су прибављени у поступку израде овог ЛАП-а [↑](#footnote-ref-90)
90. Број пријављених случајева породичног насиља према женама, доступно на: <https://rsjp.gov.rs/cir/analiticki-servis/> [↑](#footnote-ref-91)
91. Извештај о раду ЦСР Вршац за 2021, 2022. и 2023. годину [↑](#footnote-ref-92)
92. Центар за права жена Вршац, доступно на: <https://www.zeneprotivnasilja.net/o-nama/misija-organizacija/259-sos-telefon-vrsac?tmpl=component> [↑](#footnote-ref-93)
93. Извештај о раду ЦСР Вршац за 2021, 2022. и 2023. годину [↑](#footnote-ref-94)
94. Представљање пројекта, доступно на: <https://nemackasaradnja.rs/pocetak-saradnje-sa-20-jedinica-lokalne-samouprave-na-unapredjenju-usluga-socijalne-zastite-u-srbiji/> [↑](#footnote-ref-95)
95. Средњорочни план Града Вршца 2023-2025, страна 75, доступно на: <http://www.vrsac.com/docs/NacrtSrednjerocnogPlana2023-2025.pdf> [↑](#footnote-ref-96)
96. Јавни позив за реализацију пројекта подршке жена жртава насиља, доступно на: <http://www.vrsac.com/ViewNews.aspx?NewsId=4363&Pid=2&Lang=srb> [↑](#footnote-ref-97)
97. Информација доступна на <https://www.vrsaconline.com/u-vrscu-osnivaju-centar-za-osnazivanje-zrtava-nasilja/> [↑](#footnote-ref-98)
98. Одлука о оснивању Савета за родну равноправност, доступно на: [http://www.vrsac.com/docs/sluzbeni\_list/2023/sluzbeni%20list%20grada%20br%2009a-2023.pdf](http://www.vrsac.com/docs/sluzbeni_list/2023/sluzbeni%252520list%252520grada%252520br%25252009a-2023.pdf) [↑](#footnote-ref-99)
99. Одборници у СГ Вршац, Службени лист бр.10, доступно на: <http://www.vrsac.com/Page.aspx?Lang=srb&Page=SluzbeniList&Pid=4> [↑](#footnote-ref-100)
100. Број СЛ/2023-IV-02 од 27.03.2023. године [↑](#footnote-ref-101)
101. План јавних конкурса за 2024. годину, доступно на: <http://www.vrsac.com/ViewNews.aspx?NewsId=4746&Lang=cir&Pid=2> [↑](#footnote-ref-102)
102. Манифестације у Вршцу, доступно на: <http://www.to.vrsac.com/> [↑](#footnote-ref-103)
103. Извештај о раду Туристичке организације Вршац за 2023. годину. [↑](#footnote-ref-104)